Regionsudvalgets udtalelse om "Kommissionens forslag til Europa-Parlamentets og Rådets beslutning om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet"

(1999/C 374/07)

REGIONSUDVALGET har -

under henvisning til Kommissionens forslag til Europa-Parlamentets og Rådets beslutning om ændring af beslutning nr. 1254/96/EF om opstilling af et sæt retningslinjer for transeuropæiske net på energiområdet [KOM(1998) 542 endelig udg.- 98/0284 (COD)](1),

under henvisning til Rådets beslutning af 23. oktober 1998 om i henhold til EF-traktatens artikel 129 D og artikel 198 C, stk. 1, at anmode om Regionsudvalgets udtalelse,

under henvisning til præsidiets beslutning af 15. juli 1998 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til forslag til Regionsudvalgets udtalelse (CdR 59/99 rev. 1), som blev vedtaget af Underudvalg 3 den 15. april 1999 med Paris Koukoulopoulos (EL-PSE) som ordfører -

på den 30. plenarforsamling den 15.-16. september 1999 (mødet den 15. september) enstemmigt vedtaget følgende udtalelse.

1. Indledning

1.1. Den 5. juni 1996 vedtog Europa-Parlamentet og Rådet beslutning nr. 1254/96/EF om opstilling af et sæt retningslinjer for transeuropæiske net på energiområdet. Beslutningen indeholder som bilag en vejledende liste over projekter af fælles interesse inden for energisektoren.

1.2. Den vejledende liste over projekter af fælles interesse blev ajourført ved beslutning nr. 1047/97/EF, der blev vedtaget af Europa-Parlamentet og Rådet den 29. maj 1997. Ajourføringen nødvendiggjordes af de tre nye medlemsstaters indtræden i Fællesskabet, den stadig hurtigere udbygning af de sammenkoblede net på det europæiske fastland og den meget hurtige udvikling på naturgasmarkedet. Listen omfatter i dag 74 projekter af fælles interesse.

1.3. Kommissionen foreslår, at den vejledende liste over projekter af fælles interesse i bilaget til beslutning nr. 1254/96/EF, som ændret ved beslutning nr. 1047/97/EF, ajourføres på ny af følgende grunde:

- Markedet udvikler sig i hastigt tempo, især inden for naturgas, og dermed øges behovet for netinfrastrukturer på området (f.eks. behovet for spredning af forsyningskilderne og for større lagre).

- Indsatsen for at etablere sammenkoblede energinet på europæisk plan må føres videre.

1.4. Konkret betyder dette, at det er nødvendigt:

- i visse tilfælde at justere beskrivelsen af projekter af fælles interesse, der allerede figurerer på listen,

- at tilføje nye projekter, der er modnet tilstrækkeligt, til listen.

2. Generelle bemærkninger

2.1. Regionsudvalget finder planlægning og realisering af de transeuropæiske net vigtig for skabelsen af et velfungerende indre energimarked og for styrkelsen af samhørigheden med EU's grænseområder og fjerntliggende egne. Regionsudvalget har for øvrigt tidligere udtalt sig om de transeuropæiske energinet(2)(3).

2.2. Det er meget vigtigt for tilliden til beslutningerne om de transeuropæiske net, at de ledsages af en realistisk investeringsplan. Navnlig i finansieringen af de energinet, der betjener EU's grænseområder og fjerntliggende egne, bør EU gå ind med en større andel end i dag.

2.3. Økonomisk støtte til projekter, der skal knytte fjerntliggende egne - navnlig isolerede egne som f.eks. øsamfund - til de transeuropæiske energinet, vil bidrage til større stabilitet i energiforsyningen. Stabilitet er ikke kun en EU-målsætning. Stabilitet danner også grundlag for disse egnes økonomiske og sociale udvikling og styrker i sidste ende samhørighedsfølelsen.

2.4. De lokale og regionale myndigheder er ikke blevet hørt under planlægningen af de transeuropæiske energinet. Den manglende dialog kan forhale etableringen af nettene væsentligt. Regionsudvalget ser gerne, at Kommissionen fremover tilgodeser de lokale og regionale myndigheders ønsker. Dermed kan man skabe realistiske forudsætninger for etableringen af de transeuropæiske energinet.

2.5. En behørig vurdering af miljøkonsekvenserne og overholdelse af de nødvendige forskifter vil virke befordrende på de lokale og regionale myndigheders anerkendelse af de transeuropæiske energinet. Regionsudvalget foreslår, at der gennemføres en vurdering af de transeuropæiske energinets miljømæssige konsekvenser, og at der med henblik på planlægningen og etableringen af nettene udarbejdes grundlæggende tekniske forskifter for beskyttelse af miljøet. Tekniske forskifter er vigtige, men ligeså vigtigt er det at tilskynde alternative producenter til at gå ind på energimarkedet.

2.6. Regionsudvalget har tidligere anbefalet Kommissionen at sikre de regionale og lokale energiproducenter adgang til de nationale og europæiske el- og gasnet. Dette aspekt, som er vigtigt med henblik på en effektiv energiudnyttelse og det indre markeds funktionsdygtighed, bør tilgodeses i alle beslutninger, der vedrører sammenkobling af de transeuropæiske energinet.

3. Forslag

Regionsudvalget foreslår to nye projekter:

3.1. I bilag I foreslås følgende punkt tilføjet under "elektricitetsnet": Spanien: udvikling og udbygning af indenlandske forbindelser.

3.2. I bilag II foreslås følgende punkt tilføjet under "elektricitetsnet": Grækenland: sammenknytning af fastlandet og øerne og af øerne indbyrdes.

4. Konklusioner

4.1. Regionsudvalget bifalder Kommissionens forslag om ændring af beslutningen om opstilling af et sæt retningslinjer for transeuropæiske net på energiområdet, således at der skabes overensstemmelse med de aktuelle krav.

4.2. Efter Regionsudvalgets opfattelse er det meget vigtigt, at der skabes velfungerende finansieringssystemer, ikke mindst med henblik på at koble EU's grænseområder og fjerntliggende egne til de transeuropæiske energinet.

4.3. Regionsudvalget er parat til at samarbejde med Kommissionen og de lokale og regionale myndigheder om en forbedring af forberedelsesfasen. Med en vurdering af de miljømæssige konsekvenser, tekniske forskrifter for miljøbeskyttelse og frugtbar dialog med de lokale og regionale myndigheder kan der skabes realistiske forudsætninger for nettenes etablering.

4.4. Også de lokale og regionale energiproducenter skal have adgang til de transeuropæiske energinet.

4.5. Regionsudvalget foreslår, at projekter i tilknytning til de transeuropæiske net på energiområdet skal være omfattet af Kommissionens forslag til Rådets direktiv om indførelse af rationelle planlægningsmetoder i elektricitets- og gasdistributionssektoren(4).

Bruxelles, den 15. september 1999.

Manfred DAMMEYER

Formand for

Regionsudvalget

(1) EFT C 320 af 17.10.1998, s. 12.

(2) CdR 46/96 fin - EFT C 217 af 6.8.1994, s. 26.

(3) CdR 367/96 fin - EFT C 116 af 14.4.1997, s. 96.

(4) KOM(95) 369 endelig udg.